ดูดวงโหราศาสตร์ เวชศาสตร์โหราศาสตร์
วิชาโหราศาสตร์ เป็นศาสตร์ที่สามารถพยากรณ์ได้แทบทุกเรื่อง ตามที่เราทราบดีกันอยู่แล้ว ความแม่นยำอยู่ที่การวิเคราะห์ดวงของแต่ละบุคคล การนำเอาดาวพระเคราะห์ ราศี ภพ มาอ่านให้ถูกต้อง ต้องใช้วิจารณญาณอย่างลึกซึ้ง เราสามารถใช้วิชาโหราศาสตร์ทำนายโรคภัยไข้เจ็บได้ เพราะดาวแต่ละดวง ราศีแต่ละราศี และภพแต่ละภพ มีความหมายเกี่ยวกับกายวิภาคศาสตร์ และสรีรวิทยาของมนุษย์ แต่เป็นการทำนายอย่างกว้างๆ ในการทำนายโรคจากการอ่านดวงชะตา เราจะต้องอ่านจิตใจ นิสัย จุดแข็ง จุดอ่อนในดวงชะตาแต่ละดวง เพราะสิ่งเหล่านี้จะบอกเราได้ว่า เขามีโอกาสจะเป็นโรคอะไรได้
สมมุติว่า ดวงชะตาของบุคคลหนึ่ง บ่งบอกว่า เขามีความเครียดมาก เพราะชีวิตต้องรับภาระหนักอยู่แทบจะตลอดเวลา ดาวอาทิตย์ของเขาไม่เข้มแข็ง เพราะมีดาวมฤตยู ดาวเสาร์ มีระยะเชิงมุมเป็นจตุโกณ และดาวอาทิตย์มีดาวอังคารร่วม เขาผู้นั้นอาจจะเป็นโรคหัวใจ หรือกระเพาะอาหารก็ได้ และถ้าเขามีตนุลัคน์เป็นดาวพฤหัส เขาก็มักจะหันเข้าหาเครื่องดื่มดับความเครียด และโรคที่จะตามมาก็คือ โรคตับ โรคหัวใจ ดังนั้น ดวงชะตาอาจจะบอกได้ว่า เขามีโอกาสเป็นโรคอะไร และจะได้จัดการป้องกันไว้
เนื่องจากมีดาว 10 ดวง ที่ใช้ในการทำนายโรค แต่โรคนั้นมีมากมาย ดังนั้นดาวแต่ละดวงจึงต้องแทนหลายโรค ทำให้วิชาโหราศาสตร์ต้องใช้วิธีสุ่มในการทำนาย ดังนั้นวิชาโหราศาสตร์จึงใช้ได้แต่ในการป้องกันเท่านั้น ไม่ควรใช้ในการวินิจฉัยโรค การวินิจฉัยโรคต้องปล่อยให้เป็นหน้าที่ของแพทย์และผลตรวจทางแล็บท่านั้น